На основу члана 25. става 4. и члана 100. Закона о Спорту ( "Сл.гласник РС", бр. 10/16), Правилника о номенклатури спортских занимања и звања ("Сл. гласник РС", бр. 89/2020), и на основу Статута Српског касачког савеза, Управни одбор Српског касачког савеза, на седници одржаној дана 20.03.2023. године у Србобрану, донео је:

**ПРАВИЛНИК О ЕВИДЕНТИРАЊУ И ИЗДАВАЊУ ДОЗВОЛА ЗА РАД СТРУЧЊАЦИМА У КАСАЧКОМ СПОРТУ**

**УВОДНЕ ОДРЕДБЕ**

**Члан 1.**

Предмет овог Правилника је дефинисање рада стручака у спорту, који раде у касачком спорту, њихова занимања и звања, начин евидентирања и издавања дозвола за рад и слично. Стручњаци у касачком спорту су лица других занимања која имају одговарајуће образовање за те врсте послова и доприносе остваривању спортских активности у спорту и спортских делатности у складу са законом, у Српском касачком савезу ( у даљем тексту: СКАС) и његовим чланицама.

**Члан 2.**

Послови које обављају стручњаци у касачком спорту су:

- контрола психофизичких и функционалних способности спортиста;

- контрола такмичарских коња;

- истраживачко-развојни и научно истраживачки рад у касачком коњичком спорту;

- стручно- саветодавни и стручно-информативни рад;

- планирање спортских касачких програма и пројеката;

- документовање касачке коњичке спортске стручне литературе, припремање и уређивање секундарних информационих извора у касачком спорту;

- креирање, планирање и организовање пропагандних касачкох коњичких кампања и акција, односа са јавношћу и контаката са средствима јавног информисања у спорту;

- извештавање са касачких коњичких спортских приредаба, писање информативних и аналитичких новинских чланака у области касачког спорта;

- планирање и спровођење касачких коњичких спортских приредаба;

- посредовање у спортским трансферима спортиста касачког спорта;

- спортски менаџмент и организовање спортског пословања;

- спортско суђење у касачком спорту;

- старање о безбедности, реду и сигурности на касачким коњичким спортским приредбама и у спортским објектима;

- спречавање допинга у касачком спорту;

- старање о здравственом стању спортиста, стручњака, коња и слично.

Стручне послове у касачком спорту могу обављати стручњаци у спорту који испуњавају услове предвиђене важећим Законом о спорту и подзаконским актима, евидентирани су или поседују дозволу за рад СКАС-а или надлежног међународног спортског савеза, у складу са важећим прописима.

**Члан 3.**

Контролу психофизичких и функционалних способности учесника у спортским активностима могу обављати лица која су стекла високо образовање за занимања у области спорта, односно физичке културе, као и лица која су стекла одговарајуће високо образовање из области психолошких, социолошких или медицинских наука у сарадњи са спортским стручњацима.

**Члан 4.**

Контролу способности такмичарских коња учесника у спортским активностима могу обављати лица која су стекла најмање високо образовање у области ветеринарске медицине.

**Члан 5.**

Истраживачко-развојни и научноистраживачки рад у спорту могу обављати лица која имају одговарајуће наставно, односно научно звање, у складу са законом.

**Члан 6.**

СКАС евидентира или издаје дозволе за раду следећим спортским стручњацима у касачком спорту:

1) судија у касачком спорту;

2) менаџер у касачком спорту;

3) медицинар у касачком спорту и

4) ветеринар у касачком коњичком спорту.

Уколико стручњак у касачком спорту има више спортско звање у оквиру једног спортског занимања, има право за обављање послова из нижег спортског звања из истог занимања.

Сви стручњаци у спорту, који су ангажовани и раде у СКАС-у и чланицама СКАС-а се евидентирају попуњавањем посебног обрасца, а стручњаци у спорту са звањем судија, подлежу обавези и издавања дозвола за рад.

**СУДИЈА У КОЊИЧКОМ СПОРТУ**

**Члан 7.**

Судија у касачком спорту је занимање лица која се баве пословима суђења у дисциплинама касачког спорта.

**Члан 8.**

Карактеристични послови занимања судије у касачком спорту јесу: извођење суђења на такмичењу у спортској грани касачки спорт, према званичним или прилагођеним правилима и пропозицијима у складу са Законом, Статутом СКАС-а и другим актима СКАС-а.

**Члан 9.**

Звања у оквиру занимања судија у касачком спорту су:

1) судија у касачком спорту;

а) за дисциплину касачке коњичке трке под седлом и,

б) за дисциплину касачке коњичке трке у сулкама (једнопрег и двопрег).

2) национални судија у коњичком спорту;

а) за дисциплину касачке коњичке трке под седлом и,

б) за дисциплину касачке коњичке трке у сулкама (једнопрег и двопрег).

Националне судије у складу са искуством могу бити националне судије I, II или III категорије (прве, друге или треће категорије).

Највиши ранг је судија I категорије.

За прелазак националног судије у виши ранг судија мора да положи испит у организацији СКАС-а и да буде активан судија најмање 1 (једну) годину до подношења захтева за полагање за виши ранг.

3) међународни судија у касачком спорту стиче звање у складу са Правилима УЕТ.

**Члан 10.**

Полагање се врши испред комисије коју делегира Управни одбор и састоји се од чланова: Управног одбора (1), Такмичарске комисије (1) и судија са најмањим рангом Национални судија I категорије (1).

Испит се састоји од полагања теста из познавања Правилника о одгоју, организацији и извођењу касачких трка и практичног дела у виду анализе снимка трка.

Обавеза СКАС-а је чување тестова за полагање судија.

Национални судија може током године максимално да напредује за једну категорију уколико поред положеног испита од Такмичарске комисије добије позитивно мишљење о раду кандидата.

Кандидати се оцењују са терминима: задовољава или незадовољава.

Уколико кандидат незадовољава на испиту може максимално три пута да полаже а након тога ново полагање се заказује за шест месеци.

Судија који није био активан једну или више година у обавези је да прође проверу познавања Правилника о одгоју, организацији и извођењу касачких трка пре комисијом коју именује Управни одбор.

**Услови за стицање звања судија у касачком спорту**

**Члан 11.**

За стицање звања спортски судија неопходни су у складу са законом следећи услови:

1. за звање судија у касачком спорту:

• завршено најмање средње образовање и завршен програм одговарајућег оспособљавања I нивоа, или

• завршено најмање средње образовање и пет година активног судијског стажа у грани спорта касачки спорт;

1. за звање национални судија у касачком спорту:

• завршено најмање средње образовање и завршен програм оспособљавања II нивоа или

• најмање средње образовање и десет година активног судијског стажа у касачкoм спорту;

1. за звање међународни судија у касачком спорту:

• звање националног судије у касачком спорту;

• завшена едукација при Европској касачкој федерација – УЕТ.

**Члан 12.**

Судије активно суде до навршене 65. године живота, уколико правилима међународне федерације није другачије уређено.

**Члан 13.**

Категоризују се само судије, које су поред испуњавања законских услова положили и судијски испит у складу са прописима СКАС-а, што је предмет посебног правилника и имају дозволу за рад.

**Послови које врше судије у зависности од звања**

**Члан 14.**

Судија у касачком спорту има право да врши:

- све дужности судија на клупским такмичењима, осим дужности председника судијског колегијума;

- дужности помоћника судије на свим осталим такмичењима на којима се предвиђа троје и више судија, под условом да ради поред двоје националних односно међународних судија.

Национални судија у касачком спорту има право да врши:

- све дужности и функције на такмичењима о организацији СКАС-а и његових удружених чланова.

Међународни судија у касачком спорту има право да врши:

- све дужности и функције у организацији СКАС-а и међународне надлежне федерације на међународним такмичењима.

**Услови за издавање дозвола за рад судијама у касачком спорту**

**Члан 15.**

Савез издаје одговарајућу дозволу за рад спортском судији у касачком спорту:

1. који испуњава услове у погледу стручне оспособљености, односно ако има одговарајуће спортско звање, у складу са Законом и прописима којима се уређује номенклатура спортских занимања и звања или потребно радно искуство;

2. који је регистрован у СКАС-у, односно ако је члан удружења судија које је у саставу СКАС-а, у складу са спортским правилима СКАС-а;

3. који је здравствено способан за обављање послова суђења;

4. који је од периода стицања претходне дозволе судио најмање на три такмичења годишње, у складу са овим правилником;

5. ако му није изречена мера забране обављања послова суђења у спорту за период важења дозволе за рад;

6. ако није прекршио анти допинг правила;

7. који уплати накнаду за трошкове издавања дозволе за рад.

СКАС издаје дозволу за рад на период од три године.

СКАС води евиденцију издатих, обновљених, односно одузетих дозвола за рад.

Дозвола за рад издата судији од стране признате међународне организације (чије седиште није на територији Републике Србије) у области касачког спорта, сматра се важећом дозволом за рад, у смислу Закона о спорту и овог Правилника, за период на који је издата.

**ПОСТУПАК ЗА ИЗДАВАЊЕ ДОЗВОЛА ЗА РАД СУДИЈАМА У КОЊИЧКОМ СПОРТУ**

**Члан 16.**

Захтев за издавање дозволе за рад судије подносе СКАС-у.

Захтев за издавање дозволе за рад обавезно садржи:

- захтев за издавање дозволе попуњен на прописаном обрасцу;

- кратку биографију (CV);

- две фотографије (као за личну карту или пасош);

- доказ о измирењу трошкова поступка издавања дозволе који се уплаћују на рачун СКАС-а (уплатница или извод из банке);

- доказ о стеченом степену образовања или стручне оспособњености (оверена диплома или уверење);

- лекарско уверење издато од стране надлежне здравствене установе и у складу са подзаконским актима која регулишу ову област;

- доказ о радном искуству (тамо где се то тражи);

- друге потребне доказе прописане овим Правилником, у зависности од врсте дозволе која се тражи.

**Обнављање дозволе за рад**

**Члан 17.**

Судија ради обнављања дозволе за рад, подноси захтев СКАС-у 60 дана пре истека рока на који му је претходна дозвола за рад издата.

Лицима из претходног става се може обновити дозвола за рад ако је, у складу са Законом и овим Правилником, у периоду важења дозволе за рад испунио услове у погледу радног ангажовања на такмичењима, у складу са овим Правилником.

Лица из става 1. овог члана који у току важења дозволе за рад стекне услове за издавање дозволе за рад вишег ранга, има право да од СКАС-а затражи издавање нове (више) дозволе за рад, по истој процедури по којој му је издата претходна.

**Члан 18.**

Захтев за обнављање дозволе за рад стручњак подноси СКАС-у.

Захтев за обнављање дозволе за рад обавезно садржи:

- захтев за обнављање дозволе попуњен на прописаном обрасцу;

- две фотографије (као за личну карту или пасош);

- кратак опис послова за које се тражи дозвола за рад;

- оверену копију дипломе или уверења о стеченом звању ако је дошло до промена у односу на претходну документацију;

- лекарско уверење издато од стране надлежне здарвствене установе и у складу са подзаконским актима која регулишу ову област;

- доказе о испуњености услова у погледу радног ангажовања на такмичењима;

- измирене финансијске обавезе према СКАС-у, на име трошкова издавања дозволе за рад; - друге потребне доказе прописане овим Правилником, у зависности од врсте дозволе која се тражи.

**КОМИСИЈА ЗА ИЗДАВАЊЕ ДОЗВОЛА ЗА РАД**

**Члан 19.**

Поступак издавања дозвола за рад спроводи Комисија за дозволе за рад (у даљем тексту: Комисија) коју формира Управни одбор СКАС-а на предлог председника СКАС-а.

Мандат чланова Комисије траје 4 (четири) године, са правом да чланови Комисије буду поново бирани.

Управни одбор може да смени било ког члана Комисије и пре истека периода на који је изабран уколико процени да не ради у складу са овим Правилником, да не ради савесно или ради противно интересима СКАС-а.

Члан Комисије може да буде разрешен дужности и на свој лични захтев.

Комисија из става 1. овог члана је орган Управног одбора СКАС-а и њему је директно одговорна за свој рад.

Комисија је самостална у свом раду и на њу не сме да врши утицај ни један орган нити функционер СКАС-а.

Комисија заседа најмање два пута годишње и ради по процедури и поступку како је то дефинисано у Правилнику о издавању дозвола за рад спортским стручњацима у коњичком спорту.

**МЕНАЏЕР У СПОРТУ**

**Члан 20.**

Менаџер у спорту је занимање лица која се баве руководећим пословима у организацијама у области спорта, односно пословима управљања, организовања, координације, планирања и контроле рада организације у области спорта и физичких лица запослених, ангажованих или учлањених у организацију у области спорта.

**Члан 21.**

Карактеристични послови занимања менаџер у спорту јесу: организовање касачких коњичких трка, сусрета и такмичења; организовање система такмичења и учествовање у реализацији система такмичења; планирање коришћења објеката и контрола његовог извршења; припремање програма и пројеката у области спорта и контрола њиховог извршења; припремање састанака стручних органа и органа управљања; надзор над интерном документацијом; интерно информисање чланова о раду организације у области спорта и информисање трећих заинтересованих лица; маркетиншке активности; пропагандне активности; сарадња унутар и између организација у области спорта у земљи и иностранству; вођење пословања; склапање уговора; спровођење одлука управних и стручних органа организације у области спорта.

**Члан 22.**

Звања у оквиру занимања менаџер у спорту јесу:

1) оперативни спортски менаџер;

2) спортски менаџер;

3) спортски менаџер специјалиста.

Услови за стицање одговарајућег звања дефинисани су Правилником о номенклатури спортских занимања и звања Републике Србије.

**МЕДИЦИНАР У СПОРТУ**

**Члан 23.**

Медицинар у спорту јесте занимање лица која се баве активностима унапређења медицинске заштите у организацијама у области спорта које нису лечење.

**Члан 24**.

Карактеристични послови занимања медицинар у спорту су: праћење здравственог стања спортиста и њихове физичке и психичке припремљености; давање савета за унапређење здравља спортиста; организовање рада клупске амбуланте; организовање спровођења периодичних здравствених прегледа спортиста и службених лица клуба и репрезентације; вођење клупске и репрезентативне медицинске картотеке; организовање опоравка спортиста; здравствено васпитање спортиста; медицинско дежурство на такмичењима; организовање периодичних тестирања функционалних способности; организовање превентивних медицинских активности; пружање медицинске помоћи спортистима за време тренинга и такмичења.

**Члан 25.**

Звања у оквиру занимања медицинар јесу:

1) клупски лекар;

2) лекар спортске репрезентације;

3) спортски физиотерапеут;

4) виши спортски физиотерапеут.

**Члан 26.**

За стицање звања спортски медицинар неопходни су следећи услови:

1) за звање клупски лекар - завршене најмање дипломске академске студије из области медицинских наука;

2) за звање лекар спортске репрезентације - завршена најмање специјализација из области спортске медицине;

3) за звање спортски физиотерапеут - најмање одговарајућа средња медицинска стручна спрема (физиотерапеутски техничар);

4) за звање виши спортски физиотерапеут - завршене најмање одговарајуће струковне студије из области медицинских наука (струковни физиотерапеут).

**ВЕТЕРИНАР У КАСАЧКОМ СПОРТУ**

**Члан 27.**

Ветеринар у коњичком спорту јесте занимање лица која се баве активностима унапређења ветеринарске заштите коња у организацијама у области касачког спорта које нису лечење.

**Члан 28.**

Карактеристични послови занимања ветеринар у коњичком спорту јесу: праћење здравственог стања коња и њихове физичке и психичке припремљености; давање савета за унапређење здравља коња; организовање рада клубске ветеринарске амбуланте; организовање спровођења периодичних здравствених прегледа коња; вођење клупске и репрезентативне ветеринарске картотеке; организовање опоравка коња; ветринарско дежурство на такмичењима; организовање периодичних тестирања функционалних способности коња; организовање превентивних ветеринарских активности; пружање ветеринарске помоћи коњима за време тренинга и такмичења.

**Члан 29.**

Звања у оквиру занимања спортски ветеринари јесу:

1) клупски ветеринар;

2) ветеринар репрезентације;

**Члан 30.**

За стицање звања спортски ветеринар неопходни су следећи услови:

1) за звање клупски ветеринар - завршене најмање дипломске академске студије из области ветеринарске наука;

2) за звање ветеринар репрезентације - завршене најмање дипломске академске студије из области ветеринарске наука и најмање 5 година стажа у коњичком спорту.

**Члан 31.**

За сва занимања која нису обухваћена овим Правилником, а у будућности се укаже потреба примењује се номенклатура о спортским занимањима у складу са законом и подзаконским актима и/или општим актима СКАС-а и/или општим актима УЕТ).

**ЕВИДЕНТИРАЊЕ МЕНЏЕРА, МЕДИЦИНАРА И ВЕТЕРИНАРА У КОЊИЧКОМ СПОРТУ**

**Члан 32.**

О ангажованим менаџерима, медицинарима и ветеринарима у коњичком спорту води се евиденција у Савезу. Под термином ангажовани подразумевају се сви облици ангажовања од волонтерског, преко уговорног до радног односа или ангажовања у виду члана спортске организације. Савез води евиденцију стручњака из претходног става на обрасцу који у складу са матичним евиденцијама прописује Управни одбор Савеза.

**Члан 33.**

Обавеза је свих чланица СКАС-а да сваке године, доставе СКАС-у попуњен образац о сваком ангажованом спортском стручњаку, најкасније до 31. јануара текуће године за ту годину.

**Члан 34.**

Даном ступања на снагу овог Правилника престају да важе сви досадашњи акти који се тичу евидентирања и издавања дозвола за рад стручњацима у спорту ангажованим у СКАС-у и чланицама СКАС-а.

**Члан 35.**

Овај правилник ступа на снагу 8 дана од дана објављивања.

**Члан 36.**

За тумачење овог правилника надлежан је Управни одбор СКАС-а.

Председник Управног одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранислав Јокић